作者:葛長庚
標題:賀新郎
內容:夢繞荷花國。遍□□、橘州柳市，芙蓉巷陌。桂社蘭鄉白蘋裡，月冷波寒之夕。有孤鶩、落霞知得。一鶴橫空雲漠漠，見梅梢、萬粒真珠滴。猶未把，寒香惜。畫樓何處吹瑤笛。便□□、酥顰玉笑，露松霜瘠。姑射真人遊紫府，下戲三江七澤。此莫是、冰魂雪魄。半逐風飛半隨水，半在枝、半落蒼苔白。酒醒後，曉窗碧。